Dzə́mə́lán Ǹtondôbə, amú á nə m̀bəŋ, amú m̀kpáán mətǐŋ wóé ó nə kolé. 2Bə́ kɔ́bɔ́gɔ̄ dɔ́, ébá Ńtondôbə a ngákaman ai bɔ́, ébá á ngákaman ai bɔ́ á mɔ́ mə́ ńlúman, 3ébá á ngāman kóan á zāŋ məyɔŋ, a tíege á ńtōlē dzób a kələ kwí á mə̄yímbí, a tíege á ńnam ákoe, a kələ kwí á máŋ. 4Bəvɔ́g bə́ kələ bâtalaba ńdzáŋán á bifun bifun təge yén é zēn yǎ ásuan ńnam bod bə́ tɔ̄á. 5Bə́ wógó zie, ai ekódé, enyǐŋ bēn é kódogo bɔ́ á nyɔ́l. 6Ńdɔ̄ bə́ ngálɔ́ŋ Ńtondôbə a miǹdzǔg myábán, ńdɔ a ngákode bɔ́ á é wɔ̄ŋ bə́ ngábə́ bələ́: 7a wulu ai bɔ́ á tə́tə̄lə́ zěn, nə́ bə́ kə suan é dzāl yā bod bə́ ngábə́ tɔ̄á. 8Bə́ váá hḿ Ǹtondôbə ngǎŋ ású ḿkpáán mətǐŋ wóé, ai ású mə́sīmbá yā á ngābɔ̄ bɔ́n bə́ bod; 9amú a ngávə́ ébá báwóg ékōdē dzóm yə̄ ásuli éngɔŋ, a tóán fə dzálī ábum láwóg zie. 10Bəvɔ́g bə́ ngábə́ tɔ̄á á fud ai á díbī áwú, miǹkóm məbúa, miǹkóm mim̀bog[ 30 ], 11amú bə́ ngálūman ai məmvéndé mə́ Zāmbá, bə́ byandigi ǹyián Mədaŋ Yóbo. 12Ńdɔ a ngábɔ nâ ǹnə́m wábán ó dzɔ̄lán ai miǹtyé[31], bə́ ngátəg, təge ai é mod a vɔ́lī bɔ́. 13Ńdɔ̄ bə́ ngálɔ́ŋ Ǹtondôbe a miǹdzǔg myábán, ńdɔ a ngákode bɔ́ á é wɔ̄ŋ bə́ ngábə́ bələ́. 14Ńdɔ a ngávaa bɔ́ á fud díbi ai á wɔ̄ŋ áwú, a mǎn tyé mə̄súŋ mábán. 15Bə́ váá hḿ Ńtondôbə ngǎŋ ású ḿkpáán mətǐŋ wóé, ai ású mə́sīmbá yā á ngābɔ̄ bɔ́n bə́ bod; 16amú á ngábwé mīḿbɛ̄ bikíé, a mǎn fə búg bifɛdəgǎ bikíé. 17Bəvɔ́g, fəg e ngádzáŋ bɔ̄ âbum, á zēn miǹsə́m, bə́ ńtɔ̄á éngɔ̄ngɔ́l ású bivǔs byábán, 18təgě fə wóg zám yǎ bīdí, bə́ nambaga mim̀bɛ́ mí áwú.